text: 11 kilo fyrværkeri foran landbetjentens dør
  22 november 2013 kl. 14.00
  En kasse med 11,2 kilo ulovligt fyrværkeri blev stillet foran døren til landpolitiet i Tinglev. Forsvarets sprængningseksperter fjernede de ca. fem kilo, meget ustabile sprængstof.
  Det afleverede fyrværkeri var af dårlig kvalitet og sendt fra en adresse i Polen. Kassen med de 11 kilo fyrværkeri blev fundet torsdag eftermiddag. Forsvarets ammunitionsrydningstjeneste (EOD) blev tilkaldt ? og de sørgede for at området blev afspærret.
  
  Alle i fare
  Ammunitionsrydderne konstaterede, at fyrværkeriet var af dårlig kvalitet.
  Det svarer til ca. fem kilo rent sprængstof. Desuden var det meget ustabilt og kunne i princippet være eksploderet når som helst med voldsom kraft.
  - På den måde har alle, der har håndteret fyrværkeriet undervejs været bragt i fare, noterer Syd- og Sønderjyllands Politi i en pressemeddelelse.
  Det gælder bl.a. et pakkefirma, som har ekspederet pakken fra Polen.
  
  Bliv ikke fristet
  Syd- og Sønderjyllands Politi appellerer til, at man ikke lader sig friste til at købe ulovligt fyrværkeri eller bestille det på internettet. Forældre bør også tale med unge om, hvor farligt den type fyrværkeri er for dem selv og for andre.
  